Anders Samuelsen (RV), 1999-02-25:
Trods den seneste tids megen kritik af hjemmehjælpen er det Det Radikale Venstres opfattelse, at det danske omsorgssystem generelt er godt og velfungerende i forhold til at sikre samfundets ældre, svage og handicappede den pleje, som de har brug for.
Med den nye servicelov og retssikkerhedsloven har vi endvidere fået et glimrende redskab til fortsat at forbedre forholdene for disse grupper.
Den nye sociallovgivning præciserer på flere punkter den enkeltes rettigheder og pligter i forhold til den tidligere bistandslov, og det gælder også for handicappede og ældre.
For det første slår serviceloven fast, at enhver borger i Danmark skal have mulighed for at deltage i samfundet på lige fod med andre.
Det betyder helt konkret, at mennesker med nedsat funktionsevne har krav på de nødvendige tilbud om støtte og hjælp til selvhjælp.
For det andet er der jo som bekendt indføjet en speciel formålsparagraf i serviceloven, der fastslår, at der skal ydes en særlig indsats over for voksne med nedsat fysisk og psykisk funktionsevne eller med særlige sociale problemer for at forebygge, at problemerne for den enkelte forværres, og for at forbedre den enkeltes sociale og personlige funktion og udviklingsmuligheder og livsudfoldelsesmuligheder.
Ordningen øger handicappedes muligheder for selvstændighed, valgfrihed og for at tage ansvar for egen tilværelse.
Ser man isoleret på de ældre, er der, som socialministeren nævnte, også sket meget på ældreområdet det seneste par år.
For det første er der sket et kraftigt kvalitetsløft i boliger til ældre, og der er kommet et mere fleksibelt boligudbud til ældre, således er størstedelen af de gamle utidssvarende plejehjem blevet erstattet af moderne plejehjem, ældreboliger og plejeboliger.
Og så er der spørgsmålet om den kommunale forpligtelse i forbindelse med at stille den nødvendige pleje til rådighed.
Efter serviceloven er der jo ingen tvivl om, at kommunerne har forpligtelse til at yde borgerne den hjælp til pleje og omsorg, som de har krav på.
Men samtidig er det vigtigt at understrege, at det er kommunalbestyrelsen i den enkelte kommune, der både har det økonomiske og det indholdsmæssige ansvar for at tilrettelægge ældreomsorgen.
Det er altså kommunalbestyrelsen, der beslutter det lokale serviceniveau. I Det Radikale Venstre tror vi på det kommunale selvstyre og på, at kommunalpolitikerne kan løfte den opgave, det er at sikre den nødvendige hjælp til ældre, svage og handicappede.
Vi har stor respekt for, at kommunerne forsøger at udnytte ressourcerne bedre og mere fornuftigt for netop at yde en hjælp til de mennesker, der har allermest brug for den.
Derfor deler vi ikke generelt forespørgernes bekymring
for, om de mennesker, der har behov for hjælp, nu også får den, selv om, og det medgiver vi, vi har set nogle dårlige eksempler. Når der fra flere sider nu bliver foreslået, at indholdet af hjemmehjælpen bør fastsættes fra centralt hold, så kan vi ikke støtte dette.
For det første fordi det vil betyde et brud med tanken om det kommunale selvstyre, og for det andet fordi Det Radikale Venstre er af den overbevisning, at beslutninger af den art bør træffes så tæt på borgerne som muligt.
Det giver nu engang den bedste hjælp, og det giver den enkelte størst mulig indflydelse på hjælpen, samtidig med at der sikres en effektiv udnyttelse af ressourcerne.
Så vi er i Det Radikale Venstre helt på linje med socialministeren i den her sag, og vi kan ikke på den baggrund støtte de forslag til vedtagelse, der er fremsat.